ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0442/99

υποβολή: Glyn Ford (PSE) προς την Επιτροπή

(4 Μαρτίου 1999)

Θέμα: Φώκιες Γροιλανδίας

Γνωρίζει η Επιτροπή πόσες κατακρεουργημένες φώκιες Γροιλανδίας έχουν καταμετρηθεί στη ρωσική περιοχή του Αρχαγγέλου, στην Άσπρη Θάλασσα;

Απάντηση του κ. Van den Broek εξ ονόματος της Επιτροπής

(26 Μαρτίου 1999)

Δυστυχώς, η Επιτροπή δεν γνωρίζει το θέμα στο οποίο αναφέρεται το Αξιότιμο Μέλος του Κοινοβουλίου και δεν διαθέτει καμιά πληροφορία επ' αυτού.
ΓΡΑΠΤΗ ΕΡΩΤΗΣΗ P-0353/99

υποβολή: Alexandros Alavanos (GUE/NGL) προς την Επιτροπή

(12 Φεβρουαρίου 1999)

Θέμα: Μόνιμη τέληση των Ολυμπιακών Αγώνων στην Ελλάδα

Τα σκάνδαλα που έχουν ξεσπάσει με τις καταγγελίες και αποκαλύψεις σε βάρος των μελών της Διεθνούς Ολυμπιακής Επιτροπής και σε βάρος πόλεων που έχουν αναλάβει την τέλεση των Ολυμπιακών Αγώνων, για χρηματισμό και δωροδοκία, έχουν συγκλονίσει την παγκόσμια και ευρωπαϊκή κοινή γνώμη και επιβεβαιώνουν ότι τα τεράστια οικονομικά συμφέροντα, που διαπλέκονται γύρω από την τέλεση των Ολυμπιακών Αγώνων, φθείρουν συνειδήσεις και οδηγούν σε πρακτικές τελείως αντίθετες με τα ιδεώδη που θα όφειλε να εξυπηρετεί σήμερα η Ολυμπιακή ιδέα.

Δεδομένου ότι το Μάϊο 1999 διοργανώνεται στην Ολυμπία το "Ευρωπαϊκό Συμπόσιο για τον αθλητισμό", και ότι τα παραπάνω προβλήματα εμπλέκονται στις δραστηριότητες μέσα στο πλαίσιο του αθλητισμού, ερωτάται η Επιτροπή θα μπορούσε να συμπεριλάβει στην ατζέντα των συζητήσεων του Συμποσίου τα θέματα αυτά σε συνδυασμό με την πρόταση για μόνιμη τέλεση των Ολυμπιακών Αγώνων στην Αρχαία Ολυμπία όπου γεννήθηκαν, πράγμα που θα απέτρεπε την ανάπτυξη ανάλογων οικονομικών σκανδάλων και θα προσέδιδε νέα ώθηση στην αναγέννηση του Ολυμπιακού πνεύματος;

Απάντηση του κ. Oreja εξ ονόματος της Επιτροπής

(11 Μαρτίου 1999)

Την Επιτροπή την απασχολούσε πάντα "ο σεβασμός της ελευθερίας του συνεταιρίζεσθαι γενικότερα και ειδικότερα στον τομέα του αθλητισμού"(1). Η ερώτηση που διατύπωσε το αξιότιμο μέλος του Κοινοβουλίου αφορά τις δραστηριότητες μη κυβερνητικού οργανισμού τις αποφάσεις του οποίου η Επιτροπή οφείλει να σεβαστεί εφόσον δεν αντιτάσσονται προς το κοινοτικό δίκαιο. Στην προκειμένη περίπτωση δεν συμβαίνει κάτι τέτοιο.

Επομένως, το ζήτημα αφορά τα μέλη της Διεθνούς Ολυμπιακής Επιτροπής (ΔΟΕ) και τους αθλητικούς οργανισμούς, ιδίως τις εθνικές ολυμπιακές επιτροπές και τις αθλητικές ομοσπονδίες που πρέπει να λάβουν τα κατάλληλα μέτρα για την επίλυση αυτών των προβλημάτων.

Σκοπός του 1ου Ευρωπαϊκού Συμποσίου για τον αθλητισμό είναι η εξέταση της μελλοντικής εξέλιξης και η ανάπτυξη του αθλητισμού στην Ευρώπη. Έχει ήδη προβλεφθεί η εξέταση των προβλημάτων της εμπορευματοποίησης του αθλητισμού.

Δεδομένου ότι πρόκειται για την έδρα των Ολυμπιακών Αγώνων, η Επιτροπή κρίνει ότι το ζήτημα αυτό εμπίπτει άμεσα στην αρμοδιότητα της ΔΟΕ.

(1) SEC(91)1438 τελικό.
ΓΡΑΠΤΗ ΕΡΩΤΗΣΗ E-0162/99

υποβολή: Antonios Trakatellis (PPE) προς την Επιτροπή

(11 Φεβρουαρίου 1999)

Θέμα: Καθυστερήσεις καταβολής γεωργικών κοινοτικών ενισχύσεων

Σημαντικές καθυστερήσεις στην καταβολή των κοινοτικών ενισχύσεων προς τους αγρότες στην Ελλάδα παρατηρούνται με το σύστημα που εφαρμόζεται σήμερα. Πρόσφατα μάλιστα αναβλήθηκε δύο φορές η καταβολή της κοινοτικής ενίσχυσης στα σιτηρά, στο βαμβάκι κ.ά., με αποτέλεσμα να πλήττονται οι παραγωγοί. Μάλιστα, το ελληνικό υπουργείο γεωργίας προετοιμάζεται να θέσει σε ισχύ, από τον Απρίλιο του 1999, ένα νέο σύστημα καταβολής των κοινοτικών ενισχύσεων, που θα αντικαταστήσει το προηγούμενο.

1. Είναι σε γνώση της Επιτροπής ότι οι καθυστερήσεις καταβολής των κοινοτικών ενισχύσεων στους αγρότες στην Ελλάδα είναι μεγάλη και αν τέτοιες καθυστερήσεις παρατηρούνται και σε άλλα κράτη μέλη;

2. Ποια μέτρα μπορεί να λάβει η Επιτροπή ώστε να μην υφίστανται καθυστερήσεις στην πληρωμή των ενισχύσεων προς τους αγρότες στην Ελλάδα, και στους αγρότες γενικά, και πώς μπορεί αυτοί να προστατευτούν από τέτοιες πρακτικές;

3. Πού οφείλοναι οι καθυστερήσεις και πώς κρίνει την εφαρμογή του ισχύοντος συστήματος καταβολής κοινοτικών ενισχύσεων στους αγρότες στην Ελλάδα;

Απάντηση του κ. Fischler εξ ονόματος της Επιτροπής

(17 Μαρτίου 1999)

1. Η Επιτροπή δεν είναι ενήμερη για ιδιαίτερη κατάσταση που επικρατεί όσον αφορά τις καθυστερήσεις στις πληρωμές γεωργικών ενισχύσεων στην Ελλάδα, σε σύγκριση με τα υπόλοιπα κράτη μέλη.

2. Προκειμένου να παρακινήσει τα κράτη μέλη να διενεργούν τις πληρωμές προς τους γεωργούς εντός των προδιαγραφόμενων προθεσμιών, η Επιτροπή έχει θέσει σε εφαρμογή σύστημα, καθοριζόμενο στο άρθρο 4 του κανονισμού (ΕΚ) 296/96 της 16ης Φεβρουαρίου 1996 σχετικά με τα στοιχεία που πρέπει να διαβιβάζουν τα κράτη μέλη και την μηνιαία ανάληψη των δαπανών που χρηματοδοτούνται στο πλαίσιο του τμήματος "Εγγυήσεων" του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ) και την κατάργηση του κανονισμού(ΕΟΚ) 2776/88(1), στο οποίο προβλέπονται χρηματικές κυρώσεις για τα κράτη μέλη που δεν τηρούν τις προβλεπόμενες από τους κανονισμούς προθεσμίες για την πληρωμή των γεωργικών ενισχύσεων στους δικαιούχους. Η Ελλάδα συγκαταλεγόταν στα κράτη μέλη που τους μειώθηκαν χρηματοδοτήσεις λόγω αυτών των καθυστερήσεων.

3. Η Επιτροπή θεωρεί ότι είναι απαραίτητο να βελτιωθεί αισθητώς το σύστημα διαχείρισης και καταβολής των κοινοτικών γεωργικών ενισχύσεων στην Ελλάδα. Όντως, η ελληνική διοίκηση συγκροτεί τώρα νέες υπηρεσίες πληρωμής, η αποτελεσματικότητα των οποίων αξιολογείται τη στιγμή αυτή στους κόλπους της Επιτροπής, πράγμα που θα πρέπει προσεχώς να καταλήξει σε βελτίωση της κατάστασης στην Ελλάδα.

(1) ΕΕ L 39 της 17.2.1996.
ΓΡΑΠΤΗ ΕΡΩΤΗΣΗ E-0085/99

υποβολή: Anita Pollack (PSE) προς την Επιτροπή

(27 Ιανουαρίου 1999)

Θέμα: Οδηγία για τις συσκευασίες

Πρóκειται άραγε να πραγματοποιηθεί αναθεώρηση ή αξιολόγηση της αποτελεσματικότητας της Οδηγίας για τις συσκευασίες (π.χ. επίτευξη στόχων, κ.λ.π.) και, αν ναι, πότε;

Θα δημοσιεύσει η Επιτροπή την αξιολόγηση αυτή;

Απάντηση της κας Bjerregaard εξ ονόματος της Επιτροπής

(9 Μαρτίου 1999)

Η εκ μέρους των κρατών μελών εφαρμογή της οδηγίας 94/62/ΕΚ σχετικά με τις συσκευασίες και τα απορρίμματα συσκευασίας(1) που προβλεπόταν για τις 30 Ιουνίου 1996, καθυστέρησε για χρονικό διάστημα που, κατά μέσον όρο, υπερβαίνει το ένα έτος. Αυτό σημαίνει ότι σήμερα, η τυχόν εκτίμηση της κατάστασης που επικρατεί στα κράτη μέλη θα γινόταν σε προκαταρκτική φάση εφαρμογής, και όχι με πλήρη λειτουργία όλων των συστημάτων διαχείρισης των απορριμμάτων συσκευασιών.

Η Επιτροπή εξέδωσε στις 3 Φεβρουαρίου 1997, την απόφαση 97/138/ΕΚ σχετικά με τον καθορισμό των πινάκων του συστήματος βάσεων δεδομένων για τις συσκευασίες και τα απορρίμματα συσκευασιών(2). Οι πίνακες πρέπει να καταρτίζονται σε ετήσια βάση, αρχίζοντας με τα δεδομένα του έτους 1997 και πρέπει να υποβάλλονται στην Επιτροπή εντός 18 μηνών από της λήξεως του περί ού ο λόγος έτους. Η Επιτροπή εξέδωσε την απόφαση 97/622/ΕΚ όσον αφορά τα ερωτηματολόγια για τις εκθέσεις των κρατών μελών σχετικά με την εφαρμογή ορισμένων οδηγιών στον τομέα των αποβλήτων(3), η οποία περιλαμβάνει ερωτηματολόγιο σχετικό με την περί συσκευασιών οδηγία. Η πρώτη έκθεση θα καλύπτει την περίοδο 1998 έως και 2000.

Τον Απρίλιο του 1999 πρόκειται να δρομολογηθεί έκθεση ("Ευρωπαϊκά συστήματα διαχείρισης των απορριμμάτων συσκευασίας") και η τελική έκθεση αναμένεται να είναι έτοιμη τον Μά ο του 1999. Μια άλλη έκθεση ("Κόστος, οφέλη και αποδοτικότητα των συστημάτων συλλογικής χρηματοδότησης") αναμένεται να ξεκινήσει τον Μάρτιο του 1999 και η τελική μορφή αναμένεται να είναι έτοιμη τον Δεκέμβριο του 1999. Αμφότερες οι μελέτες προορίζονται για γενική διάθεση.

Βάσει των ανωτέρω, η Επιτροπή προτίθεται να έχει ετοιμάσει, μέχρι τον Ιούλιο του 1999, έκθεση για την πρακτική πείρα που απέκτησαν κράτη μέλη στην επιδίωξη των στόχων καθώς και σχετικά με τα ευρήματα της επιστημονικής έρευνας και των τεχνικών αξιολόγησης - όπως τα οικο-ισοζύγια.

(1) ΕΕ L 365 της 31.12.1994.

(2) ΕΕ L 52 της 22.2.1997.

(3) ΕΕ L 256 της 19.9.1997.
ΓΡΑΠΤΗ ΕΡΩΤΗΣΗ E-0266/99

υποβολή: Joan Colom i Naval (PSE) προς την Επιτροπή

(17 Φεβρουαρίου 1999)

Θέμα: Ευρωπαïκές κοινωνικές ενισχύσεις προς την Καταλονία

Μπορεί να αναφέρει η Επιτροπή ποιές ενισχύσεις έλαβε το Υπουργείο Κοινωνικής Πρόνοιας της Τοπικής Κυβέρνησης της Καταλονίας (Ισπανία) κατά τα έτη 1995,1996,1997 και 1998;

Απάντηση του κ. Flynn εξ ονόματος της Επιτροπής

(30 Μαρτίου 1999)

Η Επιτροπή διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού τις πληροφορίες που ζητήθηκαν.
ΓΡΑΠΤΗ ΕΡΩΤΗΣΗ P-0357/99

υποβολή: Antonio Tajani (PPE) προς την Επιτροπή

(12 Φεβρουαρίου 1999)

Θέμα: Μεταβίβαση ιδιοκτησίας της κεντρικής μονάδας παραγωγής γάλακτος της Ρώμης

Ποιές πληροφορίες μπορεί να παράσχει η Επιτροπή στο Κοινοβούλιο σχετικά με τη διαδικασία παραβίασης που κινήθηκε κατά του ιταλικού κράτους σχετικά με την ιδιωτικοποίηση της ως άνω μονάδας;

Απάντηση του κ. Fischler εξ ονόματος της Επιτροπής

(12 Μαρτίου 1999)

Στις 25 Μαρτίου 1998, η Επιτροπή κίνησε τη διαδικασία που προβλέπεται στο άρθρο 93 παράγραφος 2 της συνθήκης ΕΚ σχετικά με τις ενισχύσεις τις οποίες χορηγεί ο δήμος της Ρώμης στο πλαίσιο της λειτουργίας και της ιδιωτικοποίησης της κεντρικής μονάδας παραγωγής γάλακτος Centrale del Latte της Ρώμης. Η απόφαση αυτή έχει δημοσιευθεί στην Επίσημη Εφημερίδα(1).

Η Επιτροπή πραγματοποιεί, επί του παρόντος, ανάλυση των παρατηρήσεων τις οποίες έχει λάβει στο πλαίσιο αυτής της διαδικασίας. Μετά από το πέρας αυτής της ανάλυσης, πρόκειται να λάβει τελική απόφαση σχετικά με τις εν λόγω ενισχύσεις.

(1) ΕΕ C 206 της 2.7.1998.
ΓΡΑΠΤΗ ΕΡΩΤΗΣΗ E-0084/99

υποβολή: Anita Pollack (PSE) προς την Επιτροπή

(27 Ιανουαρίου 1999)

Θέμα: Περιβαλλοντικές προϋποθέσεις για την χορήγηση βοήθειας στην Ινδονησία

Ποιες είναι οι περιβαλλοντικές και κοινωνικές προϋποθέσεις που προβλέπει η Επιτροπή για τη χορήγηση βοήθειας στην Ινδονησία;

Με ποιο τρόπο ελέγχει η Επιτροπή την χρησιμοποίηση αυτών των κεφαλαίων ώστε να εξασφαλίζει ότι δεν χρησιμοποιούνται σε ζημιογόνα από περιβαλλοντική και κοινωνική άποψη σχέδια, όπως π.χ. η επέκταση του τομέα της εμπορικής φυτείας;

Απάντηση του κ. Marín εξ ονόματος της Επιτροπής

(1 Μαρτίου 1999)

Στην Ινδονησία και σε άλλες χώρες εταίρους, οι περιβαλλοντικές και κοινωνικές επιπτώσεις των κοινοτικών προγραμμάτων εξετάζονται λεπτομερώς κατά την προετοιμασία των εκάστοτε όρων εντολής. Η Κοινότητα δίνει ιδιαίτερη προτεραιότητα στις κοινωνικές συνέπειες της οικονομικής κρίσης στην Ινδονησία. Η αντιπροσωπεία της Επιτροπής στη Τζακάρτα ελέγχει τις περιβαλλοντικές και κοινωνικές επιπτώσεις των κοινοτικών προγραμμάτων και η Επιτροπή λαμβάνει τα απαραίτητα μέτρα βάσει των αναφορών της αντιπροσωπείας, που συντάσσονται σε συντονισμό με τα κράτη μέλη της Κοινότητας που διατηρούν αντιπροσωπεία στην Ινδονησία.
ΓΡΑΠΤΗ ΕΡΩΤΗΣΗ P-1073/99

υποβολή: Anne McIntosh (PPE) προς την Επιτροπή

(13 Απριλίου 1999)

Θέμα: Όροι για την παροχή κοινωνικής ασφάλισης

Ποια δράση προτίθεται να αναλάβει η Επιτροπή κατά των γαλλικών αρχών στα Ανατολικά Πυρηναία για την παραβίαση του Άρθρου 84 (4) του Κανονισμού 1408/71(1), δεδομένου ότι η Επιτροπή έχει αναγνωρίσει με επιστολή της 11ης Μαρτίου 1999 που έλαβα από τον Padraig Flynn, ότι σύμφωνα με αυτό τον Κανονισμό, απαγορεύεται να ζητηθεί από μη Γάλλο πολίτη της ΕΕ, που κατοικεί στη Γαλλία, μετάφραση του πιστοποιητικού γεννήσεώς του, όταν υποβάλλει αίτηση για Εθνικό Αριθμό Μητρώου;

Απάντηση του κ. Flynn εξ ονόματος της Επιτροπής

(3 Μαΐου 1999)

Η Ευρωπαϊκή Επιτροπή πληροφορεί την κ.βουλευτή ότι πρόκειται να απευθυνθεί γραπτώς στις γαλλικές αρχές σχετικά με την υπόθεση στην οποία αναφέρεται. Οι γαλλικές αρχές θα ερωτηθούν για το ποια μέτρα προτίθενται να λάβουν ενόψει του γεγονότος ότι ο γαλλικός φορέας κοινωνικής ασφάλισης στα Pyrénées-Orientales ζήτησε από μη γάλλο πολίτη να προσκομίσει γαλλική μετάφραση του πιστοποιητικού γέννησής του προκειμένου να του χορηγηθεί εθνικός αριθμός ταυτοποίησης, παρ' όλο που το άρθρο 84 παράγραφος 4 του Κανονισμού (ΕΟΚ) 1408/71 του Συμβουλίου της 14.06.1971 περί εφαρμογής των συστημάτων κοινωνικής ασφάλισης στους μισθωτούς και τις οικογένειές τους που διακινούνται εντός της Κοινότητας προβλέπει ότι οι αρχές, οι φορείς και τα δικαστήρια κράτους μέλους δεν δύνανται να απορρίψουν τις αιτήσεις ή άλλα έγγραφα, τα οποία τους απευθύνονται, επειδή έχουν συνταχθεί στην επίσημη γλώσσα άλλου κράτους μέλους.

(1) ΕΕ L 149 της 5.7.1971, σελ. 2.
ΓΡΑΠΤΗ ΕΡΩΤΗΣΗ E-0539/99

υποβολή: Daniel Varela Suanzes-Carpegna (PPE) προς την Επιτροπή

(12 Μαρτίου 1999)

Θέμα: Βιομηχανία κονσερβοποίησης αλιευτικών προïόντων και υδατοτοκαλλιέργεια στην Ευρωπαïκή Ένωση

Στη συνεδρίαση της ολομέλειας του Ιουνίου 1998 το Ευρωπαϊκό Κοινοβούλιο συζήτησε και ενέκρινε την έκθεση πρωτοβουλίας σχετικά με τη βιομηχανία κονσερβοποίησης αλιευτικών προϊόντων και την υδατοκαλλιέργεια στην Ευρωπαϊκή Ένωση (A4-0137/98)(1), στην οποία, μεταξύ άλλων, δήλωνε ότι η σαρδελλοβιομηχανία αποτελεί οικονομική δραστηριότητα μεγάλης σημασίας για ορισμένες περιφέρειες της Ένωσης και παρατηρούσε ότι ο κλάδος αυτός βρίσκεται σε κρίση που απαιτεί την επείγουσα λήψη προστατευτικών μέτρων,όπως, μεταξύ άλλων:

"η έναρξη μιας εκστρατείας σε κοινοτικό επίπεδο, στη διάθεση της οποίας θα πρέπει να τεθούν οι αναγκαίοι χρηματικοί πόροι, για την προώθηση της κατανάλωσης σαρδέλλας και προϊόντων όπως οι κονσερβοποιημένες σαρδέλλες και τα 'πατέ' σαρδέλλας, λαμβάνοντας υπόψη την υψηλή θρεπτική αξία του προϊόντος αυτού.;"

Μπορεί η Επιτροπή να μας πληροφορήσει σε ποιές ενέργειες έχει προβεί σε σχέση με τα ανωτέρω μέτρα που ζήτησε το Ευρωπαϊκό Κοινοβούλιο για την αντιμετώπιση της σοβαρής κρίσης του κλάδου της σαρδελλοβιομηχανίας;

(1) ΕΕ C 210 της 6.7.1998, σελ. 295.
ΓΡΑΠΤΗ ΕΡΩΤΗΣΗ E-0726/99

υποβολή: José García-Margallo y Marfil (PPE) προς την Επιτροπή

(29 Μαρτίου 1999)

Θέμα: Διαρθρωτικά Ταμεία

Οι περιφέρειες το κατά κεφαλήν εισόδημα των οποίων είναι κατώτερο του 75 % του μέσου κοινοτικού όρου ονομάζονται "περιφέρειες του στόχου 1" και λαμβάνουν σημαντικές κονοτικές ενισχύσεις.

Προκειμένου να διαπιστωθεί εάν μία περιφέρεια υπερέβη το όριο αυτό ή όχι, το σχέδιο Κανονισμού του Συμβουλίου, COM(98)131 τελ.(1), το οποίο καθορίζει γενικές διατάξεις σχετικά με τα Διαρθρωτικά Ταμεία, προβλέπει ότι θα λαμβάνονται υπόψη τα αριθμητικά δεδομένα που αντιστοιχούν στα τρία τελευταία έτη για τα οποία διαθέτει στοιχεία το EUROSTAT.

Σήμερα υπάρχουν στοιχεία μόνον για τα οικονομικά έτη 1994, 1995 και 1996.

Ποιές περιφέρειες εκτιμά η Επιτροπή ότι δεν θα χαρακτηρισθούν ως περιφέρειες του στόχου1 για την περίοδο αυτή στην Δανία;

(1) ΕΕ C 176 της 9.6.1998, σελ. 1.
ΓΡΑΠΤΗ ΕΡΩΤΗΣΗ E-0438/99

υποβολή: Νικήτας Κακλαμάνης (UPE) προς την Επιτροπή

(4 Μαρτίου 1999)

Θέμα: Αδιαφάνεια στη στελέχωση της ΕΚΤ

Ο Επίτροπος κ. de Silguy μου απάντησε στις 8.2.1999 στην γραπτή μου ερώτηση Ε-3485/98(1) σχετικά με τη στελέχωση της "Ευρωπαϊκής Κεντρικής Τράπεζας" (ΕΚΤ) αναφέροντάς μου ότι το θέμα αυτό είναι "αποκλειστικώς αρμοδιότητας της ΕΚΤ".

Εντούτοις, η ΕΚΤ είναι χρηματοδοτούμενη από τον Κοινοτικό Προϋπολογισμό, έχει την βασική ευθύνη για την καλή πορεία του ευρώ που η Επιτροπή με τόση επιμονή προωθεί, υποστηρίζεται από την Επιτροπή στα αιτήματά της για οικονομική ενίσχυση, ενώ η αδιαφάνεια που τη χαρακτηρίζει αναφορικά με τη στελέχωση και τη γενικότερη λειτουργία της έχει συχνότατα σχολιασθεί εντός και εκτός Κοινοβουλίου.

Πώς θα διασφαλισθεί ότι η στελέχωση της ΕΚΤ θα γίνει με πλήρη διαφάνεια και με αποφυγή πρακτικών συσκότισης, οι οποίες εύλογα κάνουν δύσπιστους τους Ευρωπαίους πολίτες;

Απάντηση του κ. de Silguy εξ ονόματος της Επιτροπής

(19 Απριλίου 1999)

Η Επιτροπή δεν είναι αρμόδια να λαμβάνει μέτρα όσον αφορά τις προσλήψεις στην Ευρωπαϊκή Κεντρική Τράπεζα. Το αξιότιμο μέλος του Κοινοβουλίου πρέπει να λάβει υπό σημείωση ότι η Ευρωπαϊκή Κεντρική Τράπεζα δεν χρηματοδοτείται από τον προϋπολογισμό της Κοινότητας και ότι οι πράξεις της μπορούν να επανεξετάζονται ή να ερμηνεύονται από το Δικαστήριο.

(1) ΕΕ C 207 της 21.7.1999, σελ. 76.
ΓΡΑΠΤΗ ΕΡΩΤΗΣΗ E-0253/99

υποβολή: Riccardo Nencini (PSE) προς την Επιτροπή

(12 Φεβρουαρίου 1999)

Θέμα: Απόλυση υπαλλήλων της επιχείρησης Nuovo Pignone

Η επιχείρηση Nuovo Pignone, με έδρα την Φλωρεντία, που ελέγχεται από την General Electric, εξεδήλωσε την πρόθεση να απολύσει 400 υπαλλήλους επί συνόλου 3100.

Τα κέρδη της επιχείρησης κυμάνθηκαν τα τελευταία έτη μεταξύ 20 % και 14 % (800 δις σε 4 έτη) οι δε διαγωνισμοί που κέρδισε η Nuovo Pignone προσφάτως της επιτρέπουν να διατηρεί δεσπόζουσα θέση σε σημαντικά τμήματα της αγοράς.

Ο δήμος της Φλωρεντίας συνέβαλε σημαντικά, με αρκετά εκατομμύρια, στην ίδρυση κέντρου κατάρτισης που είχε ως στόχο την κατάρτιση υπαλλήλων της επιχείρησης.

Η Nuovo Pignone εισέπραξε εξάλλου πόρους από διάφορα κοινοτικά κονδύλια για την κατάρτιση του προσωπικού της.

Προτίθεται η Επιτροπή να παρέμβει υπό το φως των παραπάνω για να εμποδίοσει την διεύθυνση της επιχείρησης να απολύσει ένα σημαντικό τμήμα των υπαλλήλων;

Απάντηση του κ. Flynn εξ ονόματος της Επιτροπής

(6 Απριλίου 1999)

Η απόφαση για πραγματοποίηση ομαδικών απολύσεων πρέπει να σέβεται τις διατάξεις της οδηγίας 98/59/ΕΚ του Συμβουλίου της 20 Ιουλίου 1998 για προσέγγιση των νομοθεσιών των κρατών μελών που αφορούν τις ομαδικές απολύσεις(1).

Το κοινοτικό δίκαιο αποσκοπεί κυρίως στην ενίσχυση της προστασίας των εργαζομένων σε περίπτωση ομαδικών απολύσεων, αποβλέποντας στη μείωση των υπαρχουσών διαφορών μεταξύ των εθνικών νομοθεσιών σχετικά με τους "όρους και τη διαδικασία", και μέσω μέτρων που είναι πρόσφορα για την άμβλυνση των συνεπειών εκ των απολύσεων αυτών για τους εργαζομένους.

Έτσι, το άρθρο 2 της εν λόγω οδηγίας προβλέπει ότι ο εργοδότης υποχρεούται να πραγματοποιεί εγκαίρως διαβουλεύσεις με τους εκπροσώπους των εργαζομένων με σκοπό την επίτευξη συμφωνίας, όταν προτίθεται να προβεί σε απολύσεις. Οι διαβουλεύσεις αυτές αφορούν τουλάχιστον τις δυνατότητες αποφυγής ή μείωσης των ομαδικών απολύσεων, καθώς και τις δυνατότητες άμβλυνσης των συνεπειών, δια της προσφυγής σε συνοδευτικά κοινωνικά μέτρα με σκοπό τη βοήθεια για την επαναπασχόληση ή τον αναπροσανατολισμό των απολυόμενων εργαζομένων.

Δεν υπάρχουν ενδείξεις ότι οι κοινοτικές διατάξεις και οι οικείες εθνικές διατάξεις δεν έγιναν σεβαστές. Σε κάθε περίπτωση, τα εθνικά δικαστήρια και η εθνική διοίκηση είναι, σε πρώτο επίπεδο, οι αρμόδιες αρχές για τη ρύθμιση των νομικών συνεπειών που προκύπτουν από την παρούσα υπόθεση.

(1) ΕΕ L 225 της 12.8.1998.
ΓΡΑΠΤΗ ΕΡΩΤΗΣΗ E-0411/99

υποβολή: Honório Novo (GUE/NGL) προς την Επιτροπή

(1 Μαρτίου 1999)

Θέμα: Χρησιμοποίηση της ονομασίας "PORT" για οίνους που παράγονται στην Αυστραλία

Λαμβάνοντας υπόψη την Πολυμερή Συμφωνία για τα Δικαιώματα Πενυματικής Ιδιοκτησίας στον τομέα του Εμπορίου (" Συμφωνία TRIP"), και ειδικότερα το τμήμα ΙΙΙ του δεύτερου μέρους της συμφωνίας, άρθρα 23 και 24 (4), και έχοντας υπόψη τη συμφωνία του 1994 για την εμπορία οίνου που υπεγράφη με την Αυστραλία, η χώρα αυτή έχει δεσμευτεί να καταργήσει τη χρησιμοποίηση όλων των ημι-γενικών "ονομασιών" περιλαμβανομένου και του όρου "PORT", μετά την παρέλευση ορισμένων μεταβατικών περιόδων και να παρέχει αποκλειστική και απόλυτη προστασία στους κοινοτικούς οίνους. Έχοντας υπόψη τα προαναφερθέντα, θα μπορούσε άραγε η Επιτροπή να παράσχει τις ακόλουθες πληροφορίες;

1. Στα πλαίσια της συμφωνίας του 1994 για το εμπόριο οίνου με την Αυστραλία, μήπως η χώρα αυτή παραιτήθηκε επίσης από τη χρησιμοποίηση του όρου "PORT" για οίνους που παράγονται στη χώρα αυτή και προορίζονται για την εσωτερική αγορά της Αυστραλίας;

2. Στα πλαίσια της συμφωνίας, πότε τερματίζονται οι μεταβατικές περίοδοι, μετά τις οποίες η Αυστραλία θα απαγορεύεται να χρησιμοποιεί τον όρο "PORT" για οίνους που παράγονται στην εν λόγω χώρα με προορισμό τρίτες χώρες;

Απάντηση του κ. Fischler εξ ονόματος της Επιτροπής

(20 Απριλίου 1999)

1. Δυνάμει της συμφωνίας του 1994 μεταξύ της Κοινότητας και της Αυστραλίας σχετικά με το εμπόριο του οίνου(1), η Αυστραλία ανέλαβε να σταματήσει την χρησιμοποίηση όλων των "ημιχαρακτηριστικών" ονομασιών που περιλαμβάνουν κοινοτική γεωγραφική αναφορά, και μεταξύ αυτών και την ονομασία "Port". Η δέσμευση αυτή, η οποία αφορά συνολικά 23 ονομασίες, εφαρμόζεται τόσο στην αγορά της Αυστραλίας όσο και στις αγορές εξαγωγών.

2. Η "ημιχαρακτηριστική" ονομασία "Port" ανήκει στην τρίτη ομάδα ονομασιών που αναφέρονται στην παράγραφο 1 σημείο γ) του άρθρου 8 της συμφωνίας για τις οποίες δεν έχουν ακόμη καθοριστεί οι μεταβατικές περίοδοι. Οι διαπραγματεύσεις μεταξύ της Επιτροπής και της κυβέρνησης της Αυστραλίας, για να καθοριστεί η διάρκεια των εν λόγω περιόδων, ολοκληρώνονται εντός ολίγου και η επίσημη απόφαση αναμένεται κατά τη διάρκεια του τρέχοντος έτους. Η απόφαση αυτή θα εφαρμοστεί επίσης στις εξαγωγές της Αυστραλίας προς τις τρίτες χώρες. Οπωσδήποτε, η συμφωνία δεν περιέχει καμία διάταξη που να επιτρέπει στην Αυστραλία να θέσει σε εμπορία στην κοινοτική αγορά αυστραλέζικους οίνους με την ονομασία "Port". Πράγματι, η κοινοτική αμπελοοινική νομοθεσία απαγορεύει, από την προσχώρηση της Πορτογαλίας στην Κοινότητα, τη χρησιμοποίηση της ονομασίας "Port" για οίνους άλλους πλην αυτών που προέρχονται από το εν λόγω κράτος μέλος.

(1) ΕΕ L 86 της 31.3.1994.
ΓΡΑΠΤΗ ΕΡΩΤΗΣΗ E-0138/99

υποβολή: Antoinette Spaak (ELDR) προς την Επιτροπή

(11 Φεβρουαρίου 1999)

Θέμα: Ελεύθερη κυκλοφορία των προσώπων - Ενταφιασμός

Η αρχή της ελεύθερης κυκλοφορίας των προσώπων εμπεριέχει το δικαίωμα των ευρωπαίων πολιτών να ενταφιάζονται ή να αποτεφρώνονται στο κράτος μέλος της επιλογής τους;

Υπάρχει σε ευρωπαϊκό επίπεδο εναρμόνιση των νομοθεσιών σχετικά με την αποτέφρωση;

Απάντηση του κ. Monti εξ ονόματος της Επιτροπής

(18 Μαρτίου 1999)

Κατ' αρχάς, η Επιτροπή επιθυμεί να ενημερώσει την αξιότιμο βουλευτή ότι δεν υπάρχουν σε κοινοτικό επίπεδο μέτρα εναρμόνισης όσον αφορά την αποτέφρωση.

Ωστόσο, η απουσία τέτοιων μέτρων δεν εμποδίζει τους πολίτες -στο πλαίσιο της ελεύθερης κυκλοφορίας των προσώπων- να ζητήσουν να ενταφιαστούν σε άλλο κράτος μέλος από εκείνο όπου ευρίσκονται κατά τη στιγμή του θανάτου, εφόσον αυτό επιθυμούν οι ίδιοι ή οι συγγενείς τους.

Η τήρηση της αρχής αυτής εντάσσεται στο πλαίσιο των εθνικών ρυθμίσεων, οι οποίες καλούνται να συνδυάσουν την αρχή της ελεύθερης κυκλοφορίας με την υποχρέωση προστασίας για λόγους δημοσίου συμφέροντος (π.χ. δημόσιας υγείας) που μπορεί να προκύπτουν στην περίπτωση του ενταφιασμού.
ΓΡΑΠΤΗ ΕΡΩΤΗΣΗ E-0849/99

υποβολή: Anne André-Léonard (ELDR) προς την Επιτροπή

(7 Απριλίου 1999)

Θέμα: Περικοπή της σύνταξης γήρατος εάν ο δικαιούχος εισπράττει ήδη σύνταξη σε άλλο κράτος μέλος

Τον Απρίλιο του 1998, δημοσιεύθηκε στον Τύπο ότι το Βέλγιο επρόκειτο να καταγγελθεί ενώπιον του Ευρωπαϊκού Δικαστηρίου, μετά από διαμαρτυρίες σε σχέση με την περικοπή των συντάξεων γήρατος εάν ο δικαιούχος εισπράττει ήδη σύνταξη σε άλλο κράτος μέλος.

Θα μπορούσε η Επιτροπή να μας ενημερώσει σχετικά με την εξέλιξη της υπόθεσης αυτής;

Απάντηση του κ. Flynn εξ ονόματος της Επιτροπής

(29 Απριλίου 1999)

Η ερώτηση αφορά προφανώς την εφαρμογή, από το βελγικό οργανισμό Office national des pensions (ONP), των εθνικών κανόνων απαγόρευσης της σώρευσης παροχών, ώστε να μειωθεί το ύψος του συμπληρωματικού ποσού που προστίθεται στη σύνταξη ενός εργάτη ανθρακωρυχείου όταν λαμβάνει αυτός ήδη μία ή περισσότερες συντάξεις ίδιας φύσης που καταβάλλονται από ένα ή περισσότερα κράτη μέλη.

Με την απόφασή του της 22ας Οκτωβρίου 1998 στην υπόθεση C 143/97 - Conti κατά ONP, το Δικαστήριο δικαίωσε τον κ. Conti διαπιστώνοντας ότι ένας εθνικός κανόνας όπως ο εν λόγω αποτελεί ρήτρα μείωσης κατά την έννοια του άρθρου 12 παράγραφος 2 του κανονισμού (ΕΟΚ) 1408/71 που ενημερώθηκε με τον κανονισμό (ΕΚ) 118/97 περί εφαρμογής των συστημάτων κοινωνικής ασφαλίσεως στους μισθωτούς, στους μη μισθωτούς και στα μέλη των οικογενειών τους που διακινούνται εντός της Κοινότητας,(1).

(1) ΕΕ L 28 της 30.1.1997.